An aviz - Anjela Duval\nFoar Ouel Yann ‘oa en Lannuon. Herri en devoa un dra bennak o tresañ en kêr. Sañset ‘oa lavaret dezhañ a-benn ar foar e vije fichet. Met pa erruas da glask e dra n’oa ket prest a-walc’h. Ret e oa gortoz ur pennad.\nSetu Herri oc’h ober un tamm tro war ar Marc’hallac’h, war ar Foarlac’h, da welet ha da glevet priz an traoù hag al loened. Kaout a rae hemañ, hennont, tud eus e anaoudegezh, hag un tamm kaozeadenn gant pep hini !… Kejañ ‘reas gant ur mignon kozh o tont, emezañ, eus ti un alvokad, bet o c’houlenn un aviz.\nHerri ne oa bet biskoazh e dreid en ti alvokad ebet. Klevet komz outo evel eus tud mat-hardizh o genoù, gwidreüs ha desket-bras en devoa graet avat. Setu ma oa krog e damm spered da labourat. Un ali pe un aviz, eme Herri, se ‘dle bezañ ar memes tra. Ha daoust pegement e koust an dra-se ? Ma karfe bezañ goulennet digant Fañch !… Ma feiz, pa rankan gortoz ha pa ‘c’h on amañ o treinañ ar c’hi a-bouez e lost ez an da antren da c’houlenn me ivez un aviz ! Un ali mat zo mat na pa vez digant ur sod, hervez ‘lavare ar re gozh. Ret eo din gwelet petore kañfarded eo an aotrounez-mañ, eme Herri, ‘n ur vont en ti.\nP’erruas e dro da vont er burev e c’houlennas an aotrou digantañ :\n« Ha c’hwi, ma den mat, petra eo hoc’h afer ?\n– O, eme Herri, me n’am eus afer ebet avat.\n– Petra zo neuze ‘vit ho servij ?\n– Deut ‘oan da c’houlenn un aviz diganeoc’h… rak klevet em eus ordinal penaos un aviz mat zo mat bepred ha pa ve’ digant ur sod ‘vefe ; hogen, un aviz digant un alvokad am eus ar gredenn e tle kaout talvoudegezh. »\nSellet ‘rae un tamm a-gorn an aotrou ouzh Herri. Daoust, a soñje moarvat, petra eo ar pichon-mañ ?\n« Boen, emezañ, va den mat. Setu amañ gwellañ aviz a c’hellan reiñ deoc’h, selaouit mat : na lezit ket da ober ac’hann da arc’hoazh ar pezh a c’hellit ober hiziv… Kompren a rit ?\n– Ya, ya, eme Herri (war an taol ne gomprenas ket kalz tra ‘vat). Boen, pegement eo o kont neuze, aotrou ?\n– Eizh real, va den mat. » (Pell zo abaoe, triwec’h real, a lavare va zad-kozh, ‘oa arc’hant kerc’h d’an amzer-se.)\nHa Herri a-raok ‘n ur saludiñ.\nWar hent ar gêr avat ne baoueze ket da soñjal en aviz an alvokad. Treiñ ha dizreiñ a rae ar mennoz-se ‘n e spered : na lezit ket ac’hann da arc’hoazh ar pezh ‘c’hellit ober hiziv. Daoust petra ‘c’hellfen ober hiziv ‘ta ? Marteze, ma ve’ sec’h a-walc’h ar foenn ‘c’hellfen tapout ur garg bennak bremañ-souden…\nE foenn a oa a-stlabez. Lavaret en doa d’ar vugale treiñ ha berniañ bepred ‘vit gellout a-benn an deiz war-lerc’h mont d’ober un dro da Ouel Yann Lannuon. Erru ‘oant tud yaouank en tailh dont da bardonañ.\nHastañ a rae Herri. Sellet a rae eus an amzer. « Korboniñ ‘ra, emezañ, ‘vo ket pell ken hep glav, ha mat ar foenn da charreat… Hastomp ! »\nErru er gêr, e lavaras d’ar baotred stagañ diouzhtu. « A-benn ho po kerc’het ur garg am bezo debret un tamm ha cheñchet va dilhad. »\n‘Oa ket stad er vugale o klevet-se. Kaout ‘rae dezho bezañ graet labour a-walc’h o treiñ hag o verniañ foenn dindan an tommder bras hag erru ‘oa an abardaez.\nN’eus forzh ! Gant ‘n em sikour ha derc’hel tenn ‘oa deut ar foenn d’ar gêr a-raok ar glav. Krog ‘oa kurun da strakal ‘benn ‘oa echu da verniañ pe da berchenniñ ar foenn. ‘Oa ket debret abred koan avat, met kontant ‘oa Herri o vezañ bet o klevet un aviz digant an alvokad rak dour-bil a reas en noz-se hag e foenn a oa erru er gêr en savete.


Théophile Thoré-Burger - Wikipedia\nÉtienne-Joseph-Théophile Thoré, lesanvet William Bürger, ha Théophile Thoré-Bürger (23 a viz Even 1807 e La Flèche – 30 a viz Ebrel 1869 e Pariz) a oa ur c'hazetenner hag ur buruteller arzoù gall. A-drugarez dezhañ eo e voe dizoloet en-dro oberenn Vermeer.\nluc'hskeudennet gant Nadar e-tro 1865\nAlvokad e oa. E miz Meurzh 1848 e krouas ar gazetenn bemdeziek La Vraie République, hag a voe berzet buan a-walc'h gant Cavaignac. E miz Meurzh 1849 e krouas Le Journal de la vraie République : burevioù ar gazetenn a voe distrujet d'an 13 a viz Even 1849. Thoré a rankas divroañ hag ez eas da Vrusel. Eno eo e tibabas an anv-pluenn William Bürger. Distreiñ a reas da Frañs goude distaoliadeg ar 15 a viz Eost 1859.\nEr bloavezhioù 1830 en doa staget gant ar vicher buruteller arzoù. Sevel a reas a-du gant ar realouriezh, hag e tifennas laborioù livourien evel Jean-François Millet ha Gustave Courbet. E 1866 e lakaas embann un heuliad tri fennad er Gazette des beaux-arts, ma tisplege penaos en doa dizoloet oberenn Vermeer. E 1842, p'edo o weladenniñ ur mirdi e Den Haag, e welas Gwel eus Delft, gant an anv Vermeer. Er bloavezhioù goude e kavas un oberenn all en un dastumad prevez : Ur servijourez o skuilhañ laezh (Plac'h al laezh).\nE-pad e vloavezhioù en harlu ez eas war glask oberennoù Vermeer. Ul lodenn anezho a oa anavezet, met roet da livourien all evel Pieter de Hooch. En holl e kavas 70 oberenn diwar zorn Vermeer. Hiziv an deiz e ouezer ne chom nemet 35 livadur bet savet gant Vermeer (en holl en dije livet war-dro 45 taolenn). Dont a reas a-benn memestra da anavezout div drederenn eus livadurioù Vermeer.\nDictionnaire de phrénologie et de physiognomonie, à l'usage des artistes, des gens du monde, des instituteurs, des pères de famille, des jurés, etc., 1836 \nLa Vérité sur le parti démocratique, 1840 \nDessins de maîtres, Collection de feu M. Delbecq, de Gand, 1845 \nCatalogue des estampes anciennes formant la collection de feu M. Delbecq, de Gand, 1845 \nLe Salon de 1846, précédé d'une Lettre à George Sand, 1846 \nLe Salon de 1847, précédé d'une Lettre à Firmin Barrion, 1847 \nMémoires de Caussidière, ex-préfet de police et représentant du peuple, gant Marc Caussidière, 2 levrenn, 1849 1 2\nEn Ardenne, par quatre Bohémiens. Namur, Dinant, Han, Saint-Hubert, Houffalize, La Roche, Durbuy, Nandrin, Comblain, Esneux, Tilf, Spa, kenlabour, 1856\nMusées de la Hollande, 2 vol., 1858-1860\nVan der Meer (Ver Meer) de Delft, 1866\nThoré-Bürger peint par lui-même : lettres et notes intimes, 1900 \nAdtapet diwar « https://br.wikipedia.org/w/index.php?title=Théophile_Thoré-Burger&oldid=1852905 »\nDernière modification le 28 Her 2019, à 01:55\nKemmoù diwezhañ degaset d'ar bajenn-mañ d'an 28 Her 2019, da 01:55.


uheloc'h - Wikeriadur\nSavet diwar an anv-gwan uhel hag an dibenn-ger -oc'h\nuheloc'h /y(h)ˈɛlːɔx/ (furm vihanaat : uheloc'hik)\nDerez-uheloc'h an anv-gwan uhel\nHor pemp tenn a grozas, ha ker buan e klevjomp pemp tenn all laosket gant hor pemp kamarad a yoa uheloc'h d'an nec'h ; [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 205.)\nEvit en em grenvaat enn hent, e lavarent ho fedennou, mez kerkent ha ma savent ho mouez eun tamm huelloc'h, e vezent broudet a daoliou bek fuzil. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 181.)\nBoz war voz uhel, uhelloc'h c'hoaz ar vugale a zave o daouarn. — (Fañch al Lae, Bilzig, Kemper, 1925, p. 22.)\nEdo o sevel evit mont uheloc'h, pa daolas ur sell war-du ar skluz. — (Jakez Riou, An Ti Satanazet, Skridoù Breizh, 1944, p. 12.)\nE-lec'h ar skeudenn, ne oa mui nemet un toull du, hag uheloc'h, daou blanken (!) o tresañ ur groaz war an oabl. — (Roparz Hemon, Mari Vorgan, Al Liamm, eil emb. 1975, p. 24.)\nEvel m'am eus lavaret uheloc'h e oa diaes bevañ ha rouez an arc'hant e-touesk an dud. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 19.)\n[...] ha ma'z oa ar gwennilied o troidellat uhel en oabl, hag uheloc'h c'hoazh ar gouried gwenn o nijelliñ e bannoù an heol binniget. — (Jakez Konan, Lannevern e kañv ha danevelloù all, Al Liamm, 1980, p. 22.)\nUr bourk kozh gant un nebeud tiez ha savadurioù nevez ha na glotent tamm ebet gant ar re gozh : uheloc'h, toennoù plaen anezho, prenester ha dorioù kalz re vras. — (Goulc'han Kervella, Brezel ar Rigadell, Al Liamm, 1994, p. 64.)\nUheloc'h eget :\n— [...]. Meur a hini a renk huelloc'h egedoc'h a zo choumet var dachenn Kergidu ; [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 214.)\n[...] ; sevel a ra un tammig uheloc'h eget e vreur, met dont a ra ivez war e gil, hag ez eo troet, evel ar re all, en statu maen. — (Fañch an Uhel, Kontadennoù ar Bobl/1, Al Liamm, 1984, p. 212.)\nBrankou he doa da zisheolia ouspenn eun devez-arat douar en-dro d'ezi ; he blenchenn a oa uheloc'h eget daou dour Sant-Korantin bern war vern ; he gar a oa teo, teo, met kleuz en diabarz. — (Ivon Krog, Eur Zac'had Marvailhou, Buhez Breiz, Kemper, 1924, p. 57.)\n[...], o sevel e vouez eur wech uheloc'h eget eben, [...]. — (Fañch al Lae, Bilzig, Kemper, 1925, p. 105.)\nAr bloaz war-lerc'h, pa zeue Yann Arc'hant d'an tantad gant e zuilhad bleñchoù hag e votez kozh, an tan o vogediñ diouti, e verzas e oa ar bern uheloc'h eget warlene. — (Jakez Riou, Geotenn ar Werc'hez ha danevelloù all, Al Liamm, 1957, p. 103.)\nTro a oa er c'hezeg-koad war hent Montroulez uheloc'h eget Ti an Archerien. — (Abeozen, Pirc'hirin Kala-Goañv, Al Liamm, eil emb. 1986, p. 37.)\nUheloc'h evit :\nUheloc'h evite e wele ur gador all, kalz kaeroc'h c'hoazh, hag a lugerne evel an heol. — (Fañch an Uhel, Kontadennoù ar Bobl/3, Al Liamm, 1988, p. 184.)\nUheloc'h eo c'hwec'h gwech evit ti-soul an intañvez. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 154.)\nEno e veze berniou kleuz uhelloh evid an ti-mañ. — (Jules Gros, Le trésor du breton parlé Première Partie, 1966, p. 41.)\nPa vez uhelloh dindan an treid evid dindan ar penn, e vez 'vel ur gammed-karr ar gwele. — (Jules Gros, Le trésor du breton parlé Première Partie, 1966, p. 42.)\nUl loch bihan en deus an aotrou Dilaser pelloc'h eget iliz Sant-Mark, uheloc'h evit ar porzh. — (Yann Gerven, Brestiz o vreskenn, Al Liamm, 1986, p. 18.)\nUheloc'h-uhel : muioc'h-mui uhel\nSachet e voe c'hoazh war ar jamezenn ha komzet uheloc'h-uhel, met nann diwar-benn Matriona. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 74.)\nUheloc'h-uhelañ : muioc'h-mui uhel\nUheloc'h-uhelañ e save an tour-tan dirak o daoulagad e-giz ma vije bet bev hag o kreskiñ atav. — (Goulc'han Kervella, Brezel ar Rigadell, Al Liamm, 1994, p. 105.)\nSeul uheloc'h :\ngalleg : plus haut(e)(s) (fr) (que)\nAdtapet diwar « https://br.wiktionary.org/w/index.php?title=uheloc%27h&oldid=269565 »\nDernière modification le 6 Mae 2018, à 03:53\nKemmoù diwezhañ degaset d'ar bajenn-mañ d'an 6 Mae 2018, da 03:53.


Pajenn:Perrot - Bue ar Zent.djvu/686 - Wikimammenn\nPajenn:Perrot - Bue ar Zent.djvu/686\nsant fransez asiz\nC’hoant Fransez oa gwelet an dud o ’n em zantelât dre ar binijen hag ar beden. An douar noaz oa e wele ; eiz koaraïz a rê bep bla ; ne oa ket evit gouzanv an dud lezirek, a zo henvel ouz ar prenved-ze ne reont netra hag a vev diwar c’houezen o nesan ; karet a rê gwelet ober gwap anezan ; lavaret a rê o deus ar skoueriou kalz muioc’h a nerz eget ar c’homzou, hag e tleer klemm ar brezegerien-ze a ve o ’n em brezek o-unan elec’h prezek Jezuz-Krist, hag a glask kalz muioc’h meuleudiou an dud eget silvidigez an eneou ; hag e tleer klemm, dreist-oll, ar re a ziskar dre o oberou ar pez a zavont dre o c’homzou.\nEn miz gwengolo 1224, e oe moullet en e izili pemp gouli Hon Zalver Jezuz-Krist. Adalek neuze, n’en devoe tamm yec’hed ebet ken. Eskob Asiz a roas digemer d’ezan en e di, hep gallout e zerc’hel pell. Fransez n’en em gave ket en e êz en eskopti, abalamour ma vanke d’ezan ar baourente, a c’halve e « itron ».\nWar e c’houlenn, e oe douget da Itron-Varia an Ele. Pedi a reas eno, eur wech c’hoaz, en harz ôter ar Werc’hez. Gourvez a reas war an douar noaz ; er stum-ze e selaouas lenn e c’hourc’hemennou d’e venec’h ; goude bezan binniget kêr Asiz hag e vugale, e varvas en peuc’h, d’ar 4 a viz here 1226.\nTri bla hepken goude e varo, Gregor IX a lakas e hano war roll ar zent.\nEnor, plijadur, danve,\nM’ho prize dreist pep tra,\nMes breman evidon-me\nNe doc’h ket mui netra ;\nRak ma c’halon entanet\nA garante Jezuz,\nEn deus evitan trec’het\nC’hoant an treo tremenus.\nPa ziskennas ma Zalver\nGanimp war an douar,\nHen a gemeras e-berr\nAr baourante ’vit c’hoar :\nAr c’hoar-ze a zo ive\nMa c’honsortez karet,\nHa m’hen tou en fas an nê,\nD’ei vin feal bepret.\nEur zaë ponner am gwisko,\nTailhet gros en burel,\nEur gouriz kanab stardo\nDe-ha-noz ma c’hroazel,\nDiskabel ha dierc’hen\nEc’h in dre an henchou,\nA-dreuz ar vein, ar vouilhen,\nEn kêr hag er mêziou.\nDour sao an eiennou skier\nA dorro ma zec’hed,\nMa bevans, en peb amzer,\nGant Doue vo kavet,\nHa pa vo red d’in diblas,\nMe ’m bo, d’am goudori,\nToen luskek ar gwe glas\nPe tog plouz eur c’hardi.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/686&oldid=140983 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Jim Daly) (KildareStreet.com)\nResults 1-20 of 833,809 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Jim Daly)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Jim Daly)


Diforc'hioù etre adstummoù "Geologiezh Kreta" - Wikipedia\nDiforc'hioù etre adstummoù "Geologiezh Kreta"\nGeologiezh Kreta (kemmañ)\nStumm eus an 26 Du 2019 da 18:52\n4 okted lamet , 2 vloaz zo\nStumm eus an 26 Du 2019 da 18:51 (kemmañ)\nStumm eus an 26 Du 2019 da 18:52 (kemmañ) (dizober)\nLavarout a ra ar c’heologourien e krogas istor an Douar e-tro 4.5 miliard a vloavezhioù ‘zo. D’ar c’houlz-se ne oa ket a vuhez war an Douar, pell ac’hane, met goloet e oa a [[vein-teuz|mein-teuz]] damgaledet, un [[atmosferenn]] (aerwisk) koumoul nitrogen (azot) ha heliom ouzh hec’h ober. Tamm-ha-tamm e yenaas ar blanedenn zouar o krouiñ neuze morioù pe zouar a bep eil. Ur gwir rouestladeg e oa neuze.\nOuzhpenn 500 milion a vloavezhioù ’zo, e oa al lec’h a oa da zont da vezañ Kreta, e strad mor [[Tethys|Tezhis]], ha ne oa buhez ken nemet er mor. Danvez gouelezenniñ a veze kaset gant ar stêrioù davet aodoù [[Pangaea]], kaset gant an avel hag an dour ha mesket gant kregin-mor a bep seurt a yeas holl da ober gouelezennoù ha goude [[mein-gouelezennek]]. En-dro da 200 000 000 a vloavezhioù ‘zo e krogas Pangaea d’en em derriñ pa voe krouet [[plakennoù kevandirel]]. E-tro 70 milion ha 55 milion a vloavezhioù ‘zo ez eas plakennoù kevandiroù [[Afrika]], [[India]] ha [[Lavrasia]] d’en em skeiñ an eil en egile, ar pezh a redias foñs mor Tezhis da ober un aradennad menezioù ha plegoù eus an [[Atlas]] hag ar [[Pireneoù]] betek an Alpoù ha pelloc’h er [[C’haokaz]] hag en [[Himalaya]].\nEl lec’h m’emañ Kreta en deiz a hiziv e oa ur mor don 25 milion a vloavezhioù ‘zo, meet adalek neuze, e penn-kentañ ar [[Miosen]], e voe ur pezh darvoud [[tektonek]] a gasas foñs ar mor war-grec’h betek bezañ a-live gant ar mor. Evel-se e voe krouet un douar nevez a c’haller anvañ douar [[Aegeis]], daoust ma ne oa den ebet o vevañ d’ar c’houlz-se c’hoazh ! Ar re a oa anezhe neuze a oa [[olifant]]ed divent, [[yourc’h]]ed, [[dourvarc’h]]ed, [[arzh]]ed o vevañ e kevioù hag ur bern loened all a c’halle mont ha dont evel e karent. Ne oa ket plaen ar vro rak bez’ e oa [[aradennad]]où menezioù uhel ha lemm. Gouzout a ouzer eo evel-se e voe savet menezioù Kreta daoust ma ne oant ket evel m’emaint en deiz a-hiziv.\nda c’horre an dour da ober enezennoù, er vro e-lec’h e vefe un dro bennak Enez Greta. Tost-tre e oa Kreta eus al lec’h m’en em skoas Afrika ha Lavrasia an eil en eben, gant Afrika o vont dindan Lavrasia. Un tammig pelloc’h e oa ur waregad menezioù-tan el lec’h ma teuzas mein Afrika da ober al lava. 12 million a vloavezhioù ‘zo en em zispennas an aod e Gres a oa bet pell unan unvan. Disrannet eo bet Kreta eus Azïa un eizh milion a vloavezhioù ‘zo. Ar « pontoù » etre Kreta hag inizi [[Peloponezia]] a voe torret ur pemp milion a vloavezhioù ‘zo. Bez’ e oa neuze ur mor na oa ket don en-dro d’an inizi nevez. Adkregiñ a reas an inizi ha Kreta da sevel ur pemp milion a vloavezhioù ‘zo ha setu penaos e voe savet ar menezioù uhel hag an douaroù uhel.\nSeurt savidigezh ha soubidigezh a voe anezhe e-pad pell amzer ken e oa 10 000 bloaz ‘zo. Neuze, e-kerzh ar c’houlzad [[Pleistosen]], e voe pemp gwech koulzadoù skorn ha [[skorneier]]. Bernioù dour eus ar mor a yeas d’o ober. Abalamour da se, bep gwech ma voe skorneier ec’h izelaas ar mor a 100 pe 200 metr ! A-drugarez da se eo e voe unanet ar pevar [[tolzad|zolzad]] menezioù ha aodoù ar Peloponezia. Goude e teuzas ar skorn hag e voe beuzet ar vro adarre. Goude ar c’houlzad skorneier diwezhañ 12 000 bloaz ‘zo e teuas ar vro da sioulaat a-benn ar fin. En em goadañ a reas ar vro, stivelloù dour fresk a ziwanas dre-holl, ur gwir varadoz prest da zegemer an Den.\nSiwazh n’eo ket bet gwall studiet paleontologiezh Bro-C’hres ha dre se ne ouvezer ket kalz a dra diwar-benn kentañ tud Enez Greta. Ar re gentañ o vezañ deuet da Greta a seblant bezañ bevet un 12 000 bloaz ‘zo bennak. Goude se e-tro 4 000 pe 5 000 bloaz ’zo e teuas [[Indezeuropiz]] eus ar reter hag en em veskjont gant tud kozh ar vro. Diwar se eo e teuas ar sevenadur minoat. Goude e teuas meuriadoù Gresianed da vevañ war an enezenn evel an [[Akaeiz]] ha diouzhtu war-lerc’h [[Doriiz]]. Tostoc’h ouzhimp e voe [[Buzantined]], [[Arabed]], [[Veneziiz]], [[Turked]], [[Alamaned]] hag a bep seurt tud all da anneziñ ar vro.\nAdtapet diwar « https://br.wikipedia.org/wiki/Dibar:MobileDiff/1857682 »


karnel - Wikeriadur\nkarnel /ˈkarnɛl/ benel (liester : karnelioù)\nLec'h ma vez miret relegoù ar re varv ennañ\nKaer he doa bet mont buan, heman, en eun taol, en doa pilet ar vioc'h keaz : n'oa ket bet diês d'ezan, rak ken treut 'oa ma 'z oa e doare eur garnel pe eur zac'had eskern. — (G. MILIN, Gwechall-goz e oa..., Kemper, 1924, p. 91.)\nEr vered kozh ivez ez eus ur garnel, lakaet bremañ d'ober mirdi evit an douristed. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 58.)\n[...], traoù hag o dije, diouzh ar bruderezh, lakaet blev da greskiñ war ar pennoù-eskern e karnel Landouzan. — (Pêr Denez, Glas evel daoulagad c'hlas na oant ket ma re, Al Liamm, 1979, p. 29.)\n"N'eus forzh," eme ar vatezh. "Mar bije kinniget deoc'h tremen un nozvezh 'barzh ar garnel, ne vefec'h ket ken faro-se !" — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 54.)\nbokedoù ar garnel\ngalleg : ossuaire (fr)\nAdtapet diwar « https://br.wiktionary.org/w/index.php?title=karnel&oldid=172152 »\nKemmoù diwezhañ degaset d'ar bajenn-mañ d'an 27 Du 2013, da 15:08.


Pajenn:Perrot - Bue ar Zent.djvu/111 - Wikimammenn\nPajenn:Perrot - Bue ar Zent.djvu/111\nneb a vije bet moredet epad an ofis, n’en dije ket a urz gantan da oferennan goude.\n« Gwell eo, a lavare, bezan dihun da ganan eur psalm hepken, evit n’eo drailhan kant gant eur spered morgousket. »\nAr zentidigez oa ar vertu a gare dreist an holl vertuiou-all. Souezus eo ar vad a reas endro d’ezan, hag ar c’halloud o devoa e gomzou. Tud a beb oad hag a bep renk, bugale, rouaned hag all, a c’houlenne bezan dindan e urziou. An diaoul, droug ennan o welet pegement e lake Romuald anezan da gaout koll, a glaskas trabas outan ar muian m’hallas. Gwech e klaske touellan e spered ; gwech e stleje e gorf war an douar, e waske warnan gant mall da vougan anezan. Ar brezel-ze a badas pemp bla. An drouk-spered, pa welas ne dalveze ket d’ezan trei endro d’ar zant, a dec’has. Romuald an evoa ar c’halloud d’ober miraklou ha profesiou.\nEr bla 1009, e c’halle bezan neuze en e gant vla, e pignas war mene an Apennen, hag e c’hourvezas eno e-tal eur feunteun.\nA-greiz e hun an evoe eun hunvre. Kredi rê d’ezan gwelet eur skeul, eur penn d’ezi war an douar hag eun all en nenv, hag e venec’h gwisket en gwenn o pignal enni.\nGoulenn a reas raktal an dachen-ze digant an ôtrou Maldoli, he ferc’hen, hag e reas sevel eno eur manati. Ar venec’h ennan a oe lezhanvet Kamalduled ; dougen a rent dilhad gwenn, ha gant o finijennou hep distag, e oa muioc’h henvel o bue ouz bue an Ele evit ouz hini an dud o zi a oa eur baradoz war an douar.\nSant Romuald a varvas d’an 19 a vezeven 1027, oajet a c’houec’h-ugent vla. Ar pab Klemant VIII a lakas ober e ouel d’ar 7 a viz c’houevrer.\n’N em gaout a ra c’hoaz hirie gouel sant Derien, pe sant Drien, prins breton, mignon S. Neventer (IVre kantved). O tizrei eus an Douar-Santel, e tremenas dre Naoned ha goude dre Landerne elec’h ma lavarer e tistrujas eun aerouant. Enoret eo en meur a barouz, ’vel en Duod, en Ploulec’h, ha, gwechall, en Sant-Drien. En Naoned eman livet kaer war weren eun iliz e gann ouz an aerouant.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/111&oldid=140350 »


Chiara d'Assisi, pe Chiara Offreduccio di Favarone he gwir anv, ha Klara e brezhoneg, Clara Assisiensis e latin, ganet e 1193 pe 1194 en Assisi, ha marvet eno d'an 11 a viz Eost 1253, zo santez italian ha diskiblez da Sant Frañsez (1182-1226), eus Assisi evelti.\n1 An anv brezhonek\nAn anv brezhonek[kemmañ | kemmañ ar vammenn]\nKlara, e Buhez ar Sent, e 1912.\nLidet e vez ar santez da zeiz he marv, d'an 11 a viz Eost, hervez ar boaz en Iliz katolik. Koulskoude n'eo ket merket hec'h anv d'an deiz-se e Buhez ar Sent 1912, met en deiz war-lerc'h, d'an 12 a viz Eost.\nDiwar hec'h anv e teu anv\nLenn Saint Clair\nstêr Saint Clair\n↑ Buez ar Zent savet gant an Otrou Perrot, renket a-neve gant E. ar Moal, Montroulez, 1912, p.573.\nAdtapet diwar « https://br.wikipedia.org/w/index.php?title=Chiara_d%27Assisi&oldid=1957668 »


Pajenn:Sales - Introduction d’ar Vuez devot.djvu/73 - Wikimammenn\nPajenn:Sales - Introduction d’ar Vuez devot.djvu/73\nmesiou ledan, hac e velit an tu cleiz deoc’h an Diaoul asezet var un Tron huel ha bras gant cals a sperejou infernal en e guichen, hac ur vanden vras a dud monden tro-var-dro-dezâ pere a zeu oll d’en em humilia dirazàn, d’e anaout ha d’e enori evel o Mæstr hac o Autrou, darn evit ar pec’het-mâ, darn evit ar pec’het hont. Sellit pebez contananç a zalc’h an oll gourtisanet maleürus eus ar Roue abominabl-se. Sellit darn anezo fuloret gant ar gassouni, gant an avi ha gant ar goler, darn all oc’h en em laza ; darn all e chagrin hac e pres da zestum danvez ; darn all o songeal er vanite hep caout plijadur ebet a guement na ve inutil a vean, darn all sujet d’ar plijadurezou vil, corrompet ha breinet en o affectionou brutal. Sellit penaus emaint oll hep repos, hep urz hac hep reglamant ebet. Sellit penaus e teu an eil da zisprigeout eguile anezo ha n’en em gueront nemet hervez an apparanç. Erfin guelet a reot un assamble maleürus a dud quer geinet dindan ar Roue milliguet-se, ma ho pezo truez outo.\n2. An tu deou considerit Jesus-Christ crucifiet, pehini gant ur garantez cordial a bed evit an esclavet guez-se d’an Diaoul, evit ma sortiint eus a zomination an Tyrant-se, ha ne baoues oc’h o guervell daventâ. Sellit ar vanden vras a dud devot a so en dro dezàn gant o Elez Gardien. Sellit peguer\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/73&oldid=101773 »\nKemmoù diwezhañ degaset d'ar bajenn-mañ d'an 13 Mae 2017, da 22:01.


Ar spilhennig a reer eus ur spilhenn-arouez da lakaat ouzh ur pezh dilhad da ziskouez d'an dud e ouzer komz brezhoneg.\nE kreiz ar bloaz 2007 e voe skignet ha roet digoust e Breizh gant Ofis ar Brezhoneg diwar awen ha skouer Kembre, ma 'z eus bet fardet ivez un doare spilhenn eus ar seurt evit an dud hag a oar mont e kembraeg.\nKavout a rae da dud Ofis ar Brezhoneg e oa gortozet gant ur bern brezhonegerien pa oa ezhomm eus ur merk da ziskouez implij pemdeziek ar yezh, rak hiziv an deiz ez eus tremen 200 000 a dud a embann e komzont brezhoneg.\nHervez Visant Roue, anezhañ penn an Ajañs Diorren en Ofis ar Brezhoneg, ec'h eo tres ar wagenn a weler war ar spilhennig arouez diorroadur ar brezhoneg er gevredigezh koulz ha hini ul lagadig a c'hell skeiñ ouzh an danvez kendivizer brezhoneger.\nPemzek mil spilhennig a voe fardet er c'hentañ tro, ha kement a verzh o deus graet ma voe ret fardañ reoù all e 2008.\n« Spilhennig » : merk ar vrezhonegerien\nPelec’h kavout ar Spilhennig\nAdtapet diwar « https://br.wikipedia.org/w/index.php?title=Spilhennig&oldid=1826960 »\nDernière modification le 25 Gen 2019, à 18:20\nKemmoù diwezhañ degaset d'ar bajenn-mañ d'an 25 Gen 2019, da 18:20.


Abostol - Wikipedia\n(Adkaset eus Roll an ebestel)\nAn daouzek abostol\nAn daouzek abostol[kemmañ | kemmañ ar vammenn]\nAndrev, breur Pêr\nJakez, mab Zebede, anvet Jakez an Henañ,\nJakez, mab Alfe, anvet Jakez ar Yaouer, kenderv da Jezuz\nMazhe, ar publikan\nNatanael, roet e anv gant Yann an Avielour ha kontet da vezañ Bertelame\nPêr a oa anvet Simon da gentañ. Lesanvet e oa bet "Kefaz" gant Jezuz.\nSimon ar C'hananead pe Simon ar Zelot\nTomaz an Diskredik, anvet ivez Didim (Gevell)\nYann, mab Zebede\nYud, anvet ivez Tadde\nHervez Mazhe e roas Jezuz-Krist an anv arameek Boanerges (Mibien ar C'hurun) da Jakez vab Zebede ha d'e vreur Yann.\nGant Kustentin Iañ, an impalaer roman e voe urzhiet e vije kaset archedoù an daouzek abostol da Gergustentin. Lakaet e voent e-kreiz Iliz an Ebestel-Santel e-lec'h ma c'houlennas Kustentin bezañ beziet e 337.\nSellit ouzh ar ger Abostol er\nAdtapet diwar « https://br.wikipedia.org/w/index.php?title=Abostol&oldid=1879858 »\nKemmoù diwezhañ degaset d'ar bajenn-mañ d'an 28 Mez 2020, da 08:42.


(Adkaset eus Star Wars Rann 5: Enepstourm an Impalaeriezh)\nStar Wars rann 5 : Enepstourm an Impalaeriezh\nEnepstourm an Impalaeriezh a zo ur film Amerikan doare space opera deuet er maez e 1980, kenskrivet gant George Lucas ha Lawrence Kasdan. Sevenet eo bet gant Irvin Kershner. Adalek ar bloavezh 2000 ez eo adtitlet da Star Wars Episode V: The Empire Strikes Back (Star Wars Rann V : Enepstourm an Impalaeriezh) goude ma vefe deuet er-maez ar rann I.\nEil film ar saga Star Wars eo dre e vloavezh dont er-maez, met ar pempvet film hervez linen amzer hollved Star Wars an hini eo. Eil rann an teir-oberenn orin eo.\nEr bloavezh 3 goude Emgann Yavin, ez eo kaset gant an Impalaeriezh sontoù dre ar galaksi a-benn kavout roud eus izili an Emglev Rebell. Kuzhet eo ar re mañ war ar blanedenn skornet Hoth. A benn ar fin e tigouezho ur sont war Hoth, ha daoust dezhi bezañ distrujet gant Luke Skywalker, Han Solo ha Chewbacca e vo kaset ganti dataennoù d'an impalaeriezh war bezañs ar rebelled war Hoth. E-kerzh an darvoudoù-se e spurmanto Luke spered e vestr kozh, ar mestr Jedi Obi-Wan Kenobi a geneilo dezhañ mont war ar blanedenn Dagobah evit kendec'hel e stummadur Jedi gant ar mestr Jedi Yoda.\nDark Vador gant ar soudarded SnowTroopers\nBuan e tilestr an Impalaeriezh war Hoth ha taget gantañ kamp an Emglev Rebell. Terc'hout a ra ar rebelled gant kalz a boan hag a c'holloù.\nLuke a terc'ho gant e x-wing daved ar blanedenn Dagobah lec'h ma kavo ar mestr Jedi Yoda. Deskard Yoda e teuio da vezañ.\nDiaesoc'h e voe terc'h Han Solo, Chewbacca hag ar Brinsez Leia Organa e bourzh ar Falcon Millenium. Skoilhet eo hyperpropoulserezh al lestr-egor ha rankout a reont mont d'en em guzhat en ur park asteroidoù a-benn achap d'an Impalaeriezh. Daved ar blanedenn Bespin ez a neuze ar Falcon Milenium a-benn renkañ al lestr. Eno e kavont bod war ur c'her o nijal er c'houmoul renet gant Lando Carlissian mignon kozh da Han Solo.\nKengalvet eo war e lestr-egor Dark Vador gant an Impalaer, e vestr, hag a zo chalet gant Luke hag a vefe mab da Anakin Skywalker. Urzh a zo roet da Dark Vador evit ma ne teufe ket Luke da vezañ ur Jedi. Kinnig a raio Vador klask ober ur Sith outañ, pe e lazhañ ma ne tro ket da Sith.\nGwerzhet eo Han Solo, Chewbacca ha Leia gant Lando d'an Impalaeriezh. Skornet eo Han Solo er c'harbonit ha roet da Boba Fett ur chaseour-war-briz kaset gant Jabba an Hutt implijer kozh Han Solo. Deuet kerse dezhañ ez eo dieubet Leia ha Chewbacca gant Lando. Terc'hout a reont gant ar Falcon Milenium. D'ar poent-se e erru Luke war Bespin goude bezañ rakwellet dre an nerzh e oa en arvar e vignoned. A enep da ali Yoda hag Obi-Wan, aon dezho ne vefe ket prest c'hoazh da enebiñ ouzh Vador eo deuet. Buan e rank talañ ouzh Vador en un emgann sabrenn-laser ha nerzh. E-kerzh ar c'hrogad-se e tesko Luke ez eo Vador e dad. Dre ma nac'h treiñ ouzh tu teñval an nerzh ez eo troc'het dezhañ un dorn gant Vador. Gwelloc'h a kav neuze Luke en em teurel er goulonder evit tec'hout dirak Vador. Dont a raio a-benn da vezañ savetaet gant Lando ha Leia e bourzh ar Falcon Milenium. Dilestret e vo Luke ha Leia war ul lestr rebell, ha mont a raio Chewbacca ha Lando war roudoù Han Solo.\nGoude berzh ar rann IV ez eo goulennet digant George Lucas ober un eil film gant ar 20th Century Fox. Divizet eo gant Lucas foñsañ e-unan dre amprestiñ en tiez-bank. Buan e verzh ne c'hell ket merañ ar foñsañ, ar produerezh hag ar seveniñ. Dibab a ra neuze Irvin Kershner a-benn seveniñ ar film.\nAr bras eus an istor a oa prest dija, rak sonjet e oa bet en a-raok gant Lucas pa oa o prientiñ ar film kentañ.\nLuke Skywalker : ur paotr yaouank desavet war ar blanedenn dezerzel Tatooine, deskard ar mestr Jedi Obi-Wan Kenobi. Deuet da vezañ arroz ar rebelled goude bezañ distrujet Steredenn ar Marv dre mestroniañ an nerzh.\nHan Solo : ur floder deuet da vezañ mignon ouzh Luke. Piket eo e galon gant ar brinsez Leia. Enrollet eo mui pe vui en desped dezhañ en Emglev Rebell. Priz a zo bet lakaet war e benn gant Jabba an Hutt e implijer kent a c'houlenn ur sammad vras a arc'hant dezhañ.\nPrinsez Leia Organa : Unan eus pennoù bras an Emglev Rebell eo hi. E karg ar c'hamp rebell war Hoth eo. Tommañ a ra he c'halon ouzh Han Solo.\nObi-Wan Kenobi : ur marc'heg Jedi, a zo bet mentor ha mignon Dark Vador. Goude ma vefe bet chenchet tu gant egile et rank Obi-Wan herzel anezhañ. Goude o emgann ez eo gloazhet bras Vador hag ampechet. Bloavezhioù war lec'h ez eo lazhet gant Vador. Kendeuziñ a ra neuze gant an nerzh, ha gellet a ra kaozeal gant Luke dre an nerzh.\nC-3PO : un droid protokol meizet evit an darempredoù etre an dud hag an droided all eo. Komper R2-D2 eo. Perc'hennet eo gant Luke.\nR2-D2 : un droid atromekanikour meizet evit renkañ ha leviatañ listri-egor. Perc'hennet eo gant Luke.\nDark Vador : ur Sith ha deskard an impalaer eo. Karget eo gant an impalaer da zreseal hag en em zizober eus ar rebelled. Daoust dezhañ bezañ kemeret perzh e emgann Yavin n'en deus ket gellet herzel distruj steredenn ar marv. Dizoloiñ a raio ez eo Luke Skywalker an hini kablus.\nBoba Fett : Chaseour-war-briz brudetañ ar galaksienn eo. Enrollet eo gant Jabba an Hutt evit adkavout Han Solo.\nLando Calrissian : Mignon a-gozh da Han Solo, perc'henn eo bet war ar Falcon Milenium. C'hoarier bras kartoù ha dreist-holl trucher bras e c'hounez en un abadenn e garg a baron-melestrour ur c'her war ar blanedenn Bespin. Barrek-tre ez eo evel melestrour.\nAdtapet diwar « https://br.wikipedia.org/w/index.php?title=Star_Wars:_Episode_V_–_The_Empire_Strikes_Back&oldid=1834117 »\nKemmoù diwezhañ degaset d'ar bajenn-mañ d'an 19 Ebr 2019, da 19:14.


Région_Bretagne - Loreet eo bet KRY gant ar priz Anacej evit e goulzad skritellañ diwar-benn ar revelezh\nKroget o doa ar re yaouank eus bodad ar yec’hed gant an obererezh-se e miz Genver 2017. Goude bezañ kaset ur c’houlennaoueg d’ar re yaouank abalamour da c’houzout ar pezh a fell dezho e vefe graet war an tem-se, o deus divizet labourat dreist-holl war « Ar re yaouank e dalc’h ar reoladoù revel » evit :\ndeskiñ penaos dispartiañ ar gwir revelezh diouzh ar revelezh diwir (pornografiezh)\nlavaret n’eo ket ret asantiñ da aktoù revel zo en ur c’houblad, ret eo d’ur c’henasant bezañ\naliañ ar re yaouank da gemer amzer evit kregiñ gant o buhez revel.\nAbalamour da sikour ar re yaouank da soñjal ha da vevañ o revelezh en un doare seder e fell dezho mont d’ar skolioù all da gendivizout gant tud yaouank all diwar skritelloù savet diwar ar pezh a zegouezh er vuhez pe diwar reoladoù « gouzañvet ». Savet ez eus bet dek skritell gant ar gevredigezh Frankiz livioù hag a glot tre-ha-tre gant ar pezh o doa c’hoant ar re yaouank d’ober :\nment ar c’halc’h, ha pouezus eo ? – diskouez e varregezh pe degas plijadur ?\nret eo kaout an darempred revel kentañ an abretañ ar gwellañ ? – gwask ar gevredigezh\npadelezh an darempredoù revel, ha pouezus eo ? – ar pezh a sell ouzh ar c’hurioù\nret eo pleustriñ an holl zoareoù revelezh evit kaout ur vuhez revel a-feson ?\nar bornografiezh evel benveg deskadurezh\nan durc’hadur revel dibabet\nne vefe ket a revelezh gant an dud nammet\nar maouezed evel « binvioù beveziñ pemdez »\ndifennet kaout darempredoù revel pa vez o amzerioù gant ar merc’hed.\nSavet ez eus bet ivez un dornlevr buheziñ ennañ ar skritelloù-se, 10 fichenn deknikel, un teul diwar-benn ar reolennoù evit kas kendivizoù en-dro, abalamour da aesaat kas ar c’hendivizoù en-dro en un doare efedus. Er mare-mañ emeur o soñjal war ur mod d’ober kartennoù-post diwar ar skritelloù, da sevel goulennoù zo hag ur c’hod QR evit gallout mont pelloc’h ganti e-barzh al lec’hienn bretagne.bzh.\nPublié le Wednesday, June 6, 2018


Jean-Denis Lanjuinais - Wikipedia\nJean-Denis Lanjuinais a oa bet ganet e Roazhon d'an 12 a viz Meurzh 1753.\nJean-Denis Lanjuinais e 1790\nAet da zoktor war ar gwir d'e 18 vloaz en devoa kenstrivet, gant berzh, evit kaout ar gador-gelenn war ar gwir-iliz e Roazhon e 1775. Alvokad kuzuliañ Breujoù Breizh e oa bet anvet da gannad an Trede-Urzh gant e gengêriz eus senesaliezh Roazhon, a-benn breujoù 1789 : dibabet e oa bet evit ma vije skrivet kaieroù ar c'hlemmvanoù gantañ. D'an ampoent e tiskoueze bezañ en erbed ur vonarkiezh sklaerwel o soursial ouzh ar werin e-lec'h an noblañs. Gant ur Roazhonad all, Isaac Le Chapelier (bet krouet ar C'hleub breton gantañ), e oa ezel eus Kevredigezh mignoned ar vonreizh a oa liammet ouzh Kevredigezh Jakobined Pariz. Kemeret en devoa perzh bras e diazezadur al Lezenn evit lakaat ar gloer da vezañ keodedourien ha boulc'het laikadur aktaoù marilh ar boblañs gantañ.\nDilennet er Goñvañsion a-gevret gant 4 c'hannad all eus Il-ha-Gwilen en devoa sezet en tu-dehoù, o treiñ a-du gant ar Jirondined ouzh ar Venezidi. Da geñver prosez Loeiz XVI (Bro-C'hall) e oa aet a-du gant an toull-bac'h betek ar peoc'h ha, pa oa bet votet marv ar roue, en devoa goulennet ma vije forbanet. Diwar neuze e talas muioc'h-mui ouzh politikerezh-spont Marat ha kentañ Kumun Pariz. Da-heul un nebeud tabutoù er Goñvañsion e oa bet lakaet harz warnañ. Deuet e oa a-benn da vont kuit digant an archer edo ouzh e ziwall. Dre rebourserezh e oa bet lakaet harz war e 2 vreur (unan a oa mezeg hag egile beleg), unan eus e c'hoarezed hag e vamm. D'an 28 a viz Gouere e oa bet lakaet da dreitour ouzh ar vammvro gant ar Goñvañsion. D'an 23 a viz Gwengolo en devoa Carrier lakaet holl vadoù Lanjuinais er vac'h. Kuzhat a reas e-barzh ur c'hrignol e Roazhon beket miz Kerzu 1794 a-raok adkavout e sez er Goñvañsion e-lec'h ma voe difenner ur politikerezh hanterouriñ.\nDilennet e oa bet e Kuzul ar re Gozh o tileuriañ departamant Il-ha-Gwilen. Ne oa ket bet dilennet en-dro e 1797 ha setu ma oa distroet da Roazhon e-lec'h m'en devoa kelennet e kador-gelenn war al lezennadurezh ar Skol Greiz. E miz Mae 1800 e oa aet da senedour. Embann a reas e oa a-du gant Taol-stad an 18 brumaire (9 a viz Du 1799) met ne votas ket evit Ren ar C'hoñsul e vuhez-pad e 1802 nag evit an Impalaeriezh e 1804. Ar pezh na viras ket outañ a vezañ anvet da gont an Impalaeriezh e 1808... Par Bro-C'hall e oa bet e-kerzh Kentañ Restaorasion. E-pad ar C'hant-Devezh e oa bet kannad ar Seine e kambr an dileuridi ma oa bet dilennet da brezidant anezhi.\nDa vare an Eil Restaorasion en devoa adkavet e sez e Kambr ar Birien. Diwar neuze, en em ouestlañ a reas e kentelioù war ar gwir roman en Akademiezh al Lezennadurezh a oa bet unan eus an tadoù diazezourien. Kenderc'hel a reas da zifenn e vennozhioù liberal betek-penn.\nAr re Sans-culottes o tagañ ar c'hannad Breton roueelour Jean-Denis Lanjuinais er vodadeg vroadel\nAet e oa bet da Anaon e Pariz d'an 13 a viz Genver 1827.\nAdtapet diwar « https://br.wikipedia.org/w/index.php?title=Jean-Denis_Lanjuinais&oldid=1735602 »\nDernière modification le 18 Gen 2017, à 21:00\nKemmoù diwezhañ degaset d'ar bajenn-mañ d'an 18 Gen 2017, da 21:00.


Timbroù Kreta - Burevioù gall — Wikipedia\nTimbroù Kreta - Burevioù gall\n3 kentim Doare Blanc, eus 1908\nUn enezenn e reter ar Mor Kreizdouar eo Kreta.\nBurevioù ar postoù gall e Kreta zo unan eus ar melestradurezhioù diazezet gant Stadoù zo en Europa evit aesaat an darempredoù etre an enezenn hag ar c’hevandir etre 1900, pa guitaas-hi impalaeriezh an dTurked ha 1913, pa voe unvanet gant Hellaz.\nGant postoù Frañs e oa bet moulet daou rummad a dimbroù e 1902 hag e 1903. Ar pemzek timbr kentañ, savet diwar skouer timbroù gall 1900 nemet gant an anv « CRETE » warno, a gouste ur priz etre 1 kentim ha 5 lur an tamm. Direizh e oa an diskoulm o vezañ ne oa ket a lur gall moneiz ar vro hogen ar piastr e oa. E 1903 eta e teu er-maez en dro pemp timbr eus ar rummad kentañ, ar re uhelañ o friz. Soulgarget eo pep hini gant un dalvoudegezh etre 1 hag 20 piastr.\nEmañ Kreta ur rann eus Bro-C'hres abaoe 1913 ha timbroù gresian a vez implijet e pep lec'h neuze.\nTimbroù Kreta - Burevioù aostrian\nTimbroù Kreta - Burevioù saoz\nTimbroù Kreta - Burevioù rusian\nTimbroù Kreta - Burevioù italian\nAdtapet diwar « https://br.wikipedia.org/w/index.php?title=Timbroù_Kreta_-_Burevioù_gall&oldid=1476969 »


Guirionéeu ag er Religion/Chapistr 23 - Wikimammenn\nGuirionéeu ag er Religion/Chapistr 23\n◄ Diæz bras-é hum gorrigein ag er fal accustumanceu hag e za ag er goal deicheu. Ag er péhèd véniel. Lacat e hrér er salvedigueah én dangér a pe hortér attàu d’hum gonvertissein. ►\nTRIVÈD CHAPISTR AR-N-UIGUÉND.\nag er péhèd vêniel.\nN’en dès meit un dra ar en doar, e lar sant Yahan-Chrysostôm, e zeliér dougein : er péhèd, ne vern péh sort-é ; rac n’en dès droug erbet meit-hou ; ol en drougueu aral n’en dint meit drougueu a nitra. Er péhèd véniei, gùir-é, n’en dé meit ur péhèd bihan ; mæs ur péhèd bihan e zou un droug bras a gaus d’en offance e hra de Zoué pé a gaus d’er gueu e hra doh-emb ni-memb.\n1° Quement péhèd e zou e offance Doué, e zou énep d’é volanté, dihuennet dré é lézen hag e vless é santeleah : er péhèd e zou enta èl un droug hum guemér doh en Eutru Doué. Mæs en distérran droug énep d’en Eutru Doué e zou brassoh eid en ol drougueu ag er bed. En distérran péhèd en dès anquinet Jesus-Chrouist, hag en dès-ean laqueit de scùil dareu. Hà ni e zeli sellèt èl un nitra er péh en dès anquinet un Doué ? Ma ne garehemb quet gobér poén na chagrin d’un ami, perac é omb-ni maleurus erhoalh eid anquinein quel liès un Doué péhani hur hâr guet muyoh a dinérdæt eit ne hel ol hun amièd er gobér ?\nNi e gomprenehé petra-é ur péhèd véniel a p’hur behé santimanteu er sænt. Oh ! nag eurusset en hum gavant-ind én nean, é mant ér mæz ag en dangér a offancein en Eutru Doué hag assuret mad-ind penaus n’en offanceint mui jamæs ! Ind e hanàu quer reih en anjuli e hra er péhèd de Zoué, ma vehé gùel guet-hai souffrein en tourmanteu ag en ihuern, eid hum rantein cablus, pe vehé possibl, ag ur péhèd véniel hemb quin.\nPet cùéh, eit hrein d’emb de zougein, en en dès en Eutru Doué ean-memb punisset bras fauteu péré e seliamb èl distér ? Moès Loth, eid ur sèl a guriosité, e gouéh marhue-mig ar en dachen. Moïs, ami en Eutru Doué, eid un tamig manq a gonfiance, e oé bet forbannet ag er vro caër a Ganaan grateit d’é dadeu. Er ranteleah a Judé e oé bet dismantet dré ur vocen cruel péhani, é tri dé, e lahas dêc mil dén ha tri-uiguènd, a gaus d’ur péhèd a vanité en doé groeit er Roué David. Oza e oé bet scoeit dré er marhue eid en dout douguet é zorn ar en Arh santel. Ezéchias, er roué santel-zé, e oé bet punisset guet Doué, beten drivèd rumad tud ar é lerh, eid un tamig rai a joé e gueméras é quevér en ambassaderion estran. Deu groaidur ha deu-uiguènd e oé bet tâguet dré oursèd eid ou devout groeit goab ag er prophèt Elizé. Un dén a Israél e oé bet condannet d’er marhue a berh en Eutru Doué, eid en devout chairret un nebedig coêd un dé ag er Sabbath. Er roué Ozias e zou bet punisset guet Doué eid en dout laqueit é zorn ar en ansançoér, hemb ne oé deliet dehou.\nMæs ér vuhé aral, er boén e souffrér ér purgatoër eid er péhèd véniel e zou hilleih brassoh eid en ol drougueu ag er bed-men dastumet d’un dro. Er fauteu péré e ziscoa bout distér e zou enta un droug bras a gaus d’en offance e hrant de Zoué, a p’ou funiss guet quement a rustoni.\n2° Er fauteu-zé e zou hoah un droug bras a gaus d’er gueu e hrant doh-omb ni-memb. Gùir-é penaus er péhèd véniel n’hun disparti quet doh Doué, mæs ean e hra displigeadur dehou hag e yeinna é garanté dohomb. Ne hra quet d’emb col er græce péhani hur santefi, mæs ean e dihoella hé luh ; ean e zismant hag e rant de nitra er secourieu e venné Doué rein d’emb eit canderhel. Er péhèd véniel ne chair quet doh-omb dor er baraouis, mæs ean hur pélla doh-t-hou. Er péhèd véniel é hunan ne gass quet d’en ihuern, mæs e brepar hag e den a nebedigueu er ré er groa d’en dannation éternel ; ean hun tosta d’er bassefos, hag a pe vér ar er vorden a nehou, petra e faut, allas ! eit couéhel abarh ? Ne ra quet er marhue d’en inean aben, haval-é doh ur hlinhuèd hir péhani e hra d’er hlaq stleigeal ha tennein a nebedigueu trema er marhue. Oh ! pe chongehemb erhat ér gùirionèeu-zé, nag a sourci e guemérehemb-ni eit pêllat doh en distérran faut. Laramb-ean eit consolation er ré e glasq Doué a zevri, penaus er ré just memb n’en dint quet én abri doh èr péhedeu distér-zé, ha penaus er ré e hrér dré souéh, dré hoannedigueah e secour hur hass d’er barfætion a pe hum anquinér hag a p’hum humiliér a gaus dehai. Mæs red-é larèt d’en ineanneu lausq ha paressus, penaus er péhedeu véniel e hrér liès guet avistèd, hemb volanté de changein, hag e sellér èl nitra, e laca un inean ér stad dangerussan rah.\nDisprisein er fauteu distér e zou, revé er Spered-Santel, hum lacat èn dangér a gouéh ér ré vras ha d’hum gol eit birhuiquin. Un tamig gloër ha curiosité, un tamig rai a liberté én deviseu ha rai a garanté doh er madeu, doh en æzemant ; un tamig caz doh unan-benac, jalousi pé caranté rai naturel ; un tamig rai a zesir de bligein d’en dud, hag er fantasi d’hum ziscoein, un nebedig lizidantæt ha paress é tihoal doh hun imur ; ol er péhedeu-zé, a p’en dint groeit liès guet avistèd, e ya pêlloh eit ne chongér. Péguement a dud, allas ! en dès commancet fari én ur zisprisein fauteu distér, péré en dès ind casset d’en dannation éternel !\nNe vern quet, a pe gollér er vuhé, ha ni e vou flastret dré er gurun pé dré ur hlinhuèd landrennêc péhani e gass a nebedigueu d’er bé. Ne vern quet, a pe gouéhér ér mor, mar en dé dré ur goahad ahuél ha tampest péhani e lonq er batimant, pé mar ya a nebedigueu a nehou d’er sôl dré en deur e guemér a bep-tu. Ur memb tra, ne vern quet d’en anemis ag er salvedigueah, a pé faut dehou col un inean, hàg ean hi laquei én un taul de gouéh én disordreu bras, pé hàg ean hi zennou a nebedigueu én-hai.\nEr péh hur rant hoah cablussoh é tisprisein er fauteu distér, e zou rac ma queméramb guhavé eit véniel er péh e zou marhuel, ha ma hellamb, hemb calz a boén, mirèt a gouéh én-hai quel liès. Péh ur méh hum lezel de vout feahèt quel liès dré hun imur ha dré en diaul, a p’en dé quen æz douguein er victoër ! Ni e hel é peb momand tostat d’en nean, ha ni e bêlla doh inou casi quement pas e hramb. Péh ur folleah blessein quel liès é inean, ha displige de Zoué dré guement a béhedeu doh péré é ma forh-æz pêllat.\n1° Ne sellein quet mui er péhèd véniel èl un dra distér, a pe offance Doué, ha ma hra quement a gueu doh m’inean péhani hum abandon dehou hemb scrupul na dougeance. 2° Me renonci enta a vremen d’er gueuïér, d’er goapereah, d’er santimanteu a yeinnion hag a gaz é quevér me nessan, d’er baress é chervige Doué ha doh hum acqùittein ag en devérieu a me stad, d’er gourmandis ha d’er goal-gonzereah, etc. Men Doué laqueit ém halon caz ha dongér doh er péh e zisplige t’oh, hag e zou næz d’em inean.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_23&oldid=90914 »\nKemmoù diwezhañ degaset d'ar bajenn-mañ d'an 28 Eos 2016, da 12:31.


FILIP-AOGUST, HERVE A NEVERS, EUD A VOURGOGNE, LOEIZ A VRO-C’HALL, DIJENTILED GALL, TUD A VREZEL, SKOEDERIEN PE FLOC’HED\nPa saver ar ridoj, Filip-Aogust a zo en e sav e-kreiz an teatr, e Vab, ha Dijentiled en-dro dezhañ. Holl o deus o armoù en o c’herc’henn.\nSetu pemzek devezh, va zud vat, m’emaomp o vresañ poultrenn war-lerc’h ar Saozon. Tizhet hon eus anezho koulskoude. Hor park a ehan a zo dres dirak Gournay, el lec’h m’eo Yann Dileve en em dennet gant aon razomp. Ret e vo deomp dont a-benn hiriv eus ar gwaz lorc’hus-se. Va mab, peseurt taolenn hoc’h eus dreset war doare ren ar c’hrogad a zeu ?\nSetu hi amañ, va zad. Astenn a ra dezhañ paper-parch.\nFILIP o sellet outañ\nAn dra-se eo !... An aotroù Herve a Nevers e penn an dennerien... Hor c’henderv Eud a Vourgogn a ziwallo aodoù ar Sen, e-pad ma vezo an aotroù kont a Sant-Pol o sturiañ soudarded ar c’hreiz... Piv eta a ziwallo ar soudarded dalc’het e mir ?\nKredet em eus e raje mat an aotroù Gui a Zampierre kemeret warnañ ar garg-se ken pounner ha ken risklus ; evit-se ez en em zalc’ho e-kuzh er c’hoadig a zo war bordig ar stêr a zegas dour da zouvezioù ar c’hastell.\nGwelet a ran, va mab, hoc’h eus pleustret mat pep tra. Koulskoude, e pelec’h e lakaot ar soudarded war varc’h ?\nVa-unan, aotroù, em eus soñj d’o ren, gant sikour Renaod, kont a Voulogne. Ni en em stenno war hent an Normandi, evit mont war-lerc’h ar re a falvezfe ganto tec’het, ha, mar bez ret, skoazhellañ askell gleiz hon arme.\nHo toareoù, va mab, a zo re un den gouiziek-meurbet er vicher, ha neketa, aotroù Eud ?\nAotroù, n’eo ket nebeutoc’h gouest an aotroù Loeiz a Vro-C’hall da gas e vennozhioù da benn evit ned eo d’o skrivañ ; maneañ ’ra ar vouc’hal kerkoulz hag an hardishañ e-touez ar vrezelerien gozh.\nAr re-mañ holl o deus hen anver Kalon-Leon, evel ma’z anved Richard, ar roue marv.\nNi her gwelo hiriv stag gant al labour. C’hwi, va mab, a lezo renadurezh ar varc’heien gant ar c’hont a Voulogne : me ’fell din ho kaout em c’hichen pa bignimp war mogerioù-tro ar c’hastell.\nYa, va zad, ha gant sikour Doue ni a deuy a-benn eus laer digalon tron rouantelezh Bro-Saoz.\nUr reuzeudig ha n’en deus ket bet a vezh o laerezh e niz, bugel c’hoazh, ha dre-se re zinerzh evit herzel outañ.\nKlevet em eus koulskoude eo va c’henderv Arzhur leun a vailhantiz hag a galon.\nGwir eo, aotroù ; hogen, evel ma’z eo gwall yaouank, emañ war var da ober meur a dra hep evezh a-walc’h.\nOuzhpenn ma teu an drubarderezh da sikour kalz re vat c’hoantegezhioù disleal Yann Dileve. Lavaret a reer en deus gounezet senechal ar Poatou, o kargañ dezhañ e c’hodelloù a aour.\nDre sant Denez ! Va c’henderv a gavo ennon un difennour hag ur skor. Hen touiñ a ran war va c’hleze a varc’heg [!].\n‹ Degemer ur marc’heg


Kavell (gwele) - Wikipedia\nKavell, gant Berthe Morisot, 1873, Mirdi Orsay.\nKavell da luskellat\nKavell en ur gambr\nKavell rouanez Bro-Saoz\nUr c'havell (liester : kevell) a zo ur gwele bihan ma vez lakaet da gousket ar babigoù hag ar vugale vihan, dindan 2 pe 3. Fardet e vez e meur a stumm ha meur a danvez (koad, kerdin, metal), met ur perzh a zo dezhañ : emañ tro-war-dro d'al lec'h ma vez lakaet ar bugel en e c'hourvez warnañ un diardro a-blom ken ne c'hell ket ar c'hrouadur na kouezhañ dre zegouezh na diloc'hañ hervez e youl.\nAlies e vez fardet an arrebeuri-mañ ken e c'heller luskellaat anezhañ ha lakaat buanoc'h ar bugel da c'housket. Luskellennoù (-babigoù) a vez graet eus ar gevell a-istribilh da vezañ roet ul lusk dezho.\nPa veze gweleoù-kloz e Breizh gwechall e veze lakaet ar babigoù e c'hevell-stign a-istribilh. Tud all o doa kevell e koad a lakae anezho war ar c'houfr a veze a-wechoù a-raok ar gwele-kloz ha lodenn anezhañ peurvuiañ. Ar bank-tossell a veze graet eus ar bank ha koufr-se.\n2 Sterioù all\n2.1 Dre skeudennadur\nKav+ell. Kav a vez graet eus un dra a zo dezhañ un donder. Al lostger -ell a zo ouzhpennet d'ar perzh pennañ a zo d'un draezenn. Sell ouzh brañsigell, gwarell, kammell, stlakell...\nPa'z eo er c'havell e krog spered an Den da zihuniñ e vez graet kavell eus ul lec'h m'eo diwanet ur meiz pe un teknik. Kavell an demokratelezh eo bet Bro-C'hres, da skouer.\nAdtapet diwar « https://br.wikipedia.org/w/index.php?title=Kavell_(gwele)&oldid=1825703 »\nKemmoù diwezhañ degaset d'ar bajenn-mañ d'an 11 Gen 2019, da 20:38.


Gwezboell - Wikipedia\nTablez gwezboell keltiek\nAr ger gwezboell (gwyddbwyll e kembraeg, fidchell en heniwerzhoneg, ficheall en iwerzhoneg modern) a veze implijet gant ar Gelted evit ober anv eus ur c'hoari heñvel un tamm ouzh an echedoù, a-raok d’ar c’hoari-se bezañ anavezet en hor broioù (anv zo anezhañ er Mabinogi da skouer). Ur c'hoari strategiezh e oa, c’hoariet a-zaou, gant pezhioù lakaet war un tablez. Diwar an nebeud a ouzer diwar-benn ar c’hoari fidchell eus Iwerzhon hag ar c'hoari tawlbwrdd eus Kembre, eo bet adsavet ar c’hoari gwezboell gant Keit Vimp Bev.\nHeñvel a-walc’h eo reolennoù ar c’hoari-se ouzh ar re implijet en ur c’hoari a oa gant ar Vikinged, anvet Hnefatafl.\n1 Ar c'hoari\n2 Ar ger\n3 C'hoarioù all heñvel\nEr c’hoari gwezboell, en enep d'an echedoù ha d'ar c’hoari damez, e vez daou du digempouez o nerzh o keveziñ, ha ganto palioù disheñvel. War un tablez 81 c’harrrezennig (9x9) e vez c’hoariet. Ar roue zo gwarezet en e gastell kreiz, gant eizh priñs. Gant o skoazell e klask tec’hout diouzh e enebourien dre dizhout unan eus pevar c’horn an tablez. C’hwezek enebour en deus, pevar-ha-pevar. Klask a reont tapout ar roue dre c’hronnañ anezhañ ha mirout outañ a fiñval.\nAr ger brezhonek gwezboell, evel e gevatal e kembraeg ("gwyddbwyll") pe en iwerzhoneg ("fidchell" en heniwerzhoneg, "ficheall" bremañ), a zeuje eus ur wrizienn *widu-kwêllâ. An elfenn gentañ, *widu-, zo ur wrizienn indezeuropek a dalvez prenn, koad. Roet he deus, e brezhoneg bremañ, ar ger gwez, met ivez an tamm kentañ eus ar verb gouzout. An eil elfenn, *kwêllâ, a dalveze gwelout, ha roet he deus ar brezhoneg modern poell.\nC'hoarioù all heñvel[kemmañ | kemmañ ar vammenn]\nHnefatafl zo ur c’hoari zo meneget alies e sagaoù ar Vikinged. Ar c’hoarioù Tafl a veze c’hoariet gant ar C'hermaned kozh. En implij int bet e Hanternoz Europa a-bezh betek an Azginivelezh pa voe kemeret o flas gant an echedoù.\nTawlbwrdd ha Gwyddbwyll a oa anavezet er Grennamzer e Kembre. Un dornskrid eus 1587, miret e Levraoueg Vroadel Kembre a zispleg deomp e oa an Tawlbwrdd ur c’hoari war un tablez 121 garrezennig (11x11). C’hoari Gwyddbwyll a rae ar roue Arzhur a-enep Owain hervez marvailhoù Kembre. Bremañ e vez implijet ar ger gwyddbwyll e kembraeg evit komz eus an echedoù.\nFidchell a veze c’hoariet en Iwerzhon er Grennamzer ivez. Deuet eo ar ger ficheall en iwerzhoneg bremañ da dalvezout echedoù.\nBran dub pe Bran dubh a oa ur c’hoari heñvel, meneget en dornskridoù iwerzhonek kozh ivez.\nArd rí a oa ur c’hoari eus Bro-Skos ha ne ouzer ket kalz a dra diwar e benn.\nTablut, eus Laponia, eo ar c’hoari a anavezomp ar gwellañ, dre m’eo bet displeget e reolennoù gant ar skiantour Linnaeus e danevell e veaj da hanternoz Sveden, e 1732. Marteze a-walc’h ez eo ar c’hoari-se un diskennad da c’hoari Hnefatafl ar Vikinged. An elfenn "tafl" ennañ ("Tafel" en alamaneg) a dalvez "tablez".\nHnefatafl. The Viking Game.\nC’hoari gwezboell war hoc’h urzhiataer, gant An Drouizig\nAdtapet diwar « https://br.wikipedia.org/w/index.php?title=Gwezboell&oldid=1638330 »\nKemmoù diwezhañ degaset d'ar bajenn-mañ d'an 16 Ebr 2015, da 13:24.